《与成父弟自严礲同入城晚宿黄岩》
宋代·赵蕃

昔人重离合，感慨思功名。
我今迫贫贱，乃作分袂惊。
徘徊未能别，崎岖复同行。
扪萝到黄岩，倚杖日已倾。
摩挲磴道古，开拓窗户明。
道人惯看客，拨火治短檠。
村醪偶提携，霜柑亦包并。
病来不喜饮，一再泻浊清。
道涂今日劳，林壑他年盟。
苏州对床卧，不下五言城。
自经长少公，增重手足情。
细听松竹响，疑是风雨鸣。
披衣更起坐，月出山西更。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。